Νίκος Μιρτσέκης

Ο Νίκος Μιρτσέκης (γεν. 1968) είναι παλαίμαχος Έλληνας διεθνής επιθετικός ποδοσφαιριστής, ο οποίος ξεκίνησε από τον Πανιώνιο και αργότερα αγωνίστηκε στον Ηρακλή Θ. από τα τέλη της δεκαετίας του ’80 ως τα τέλη της δεκαετίας του ’90. Με ύψος 1,92 και καλός σκόρερ με κεφαλιά, είχε τα φόντα να κάνει σπουδαία καριέρα ως επιθετικός. Όμως, περιορίστηκε να αγωνιστεί κυρίως σε μικρομεσαίες ομάδες. Στη συνέχεια μετανάστευσε στις ΗΠΑ, όπου αγωνίστηκε και δημιούργησε ποδοσφαιρικές ακαδημίες. Το 2009 επέστρεψε στην Ελλάδα. Συνεχίζει να αγωνίζεται σε ερασιτεχνικό επίπεδο στον Ολυμπιακό Αργοστολίου, αν και είναι 42 ετών, στη Δ΄ Εθνική.

 Ο Νίκος Μιρτσέκης γεννήθηκε στις 4 Νοεμβρίου 1968. Ως ποδοσφαιριστής αγωνιζόταν στο κέντρο της επίθεσης. Ξεκίνησε το ποδόσφαιρο σε ηλικία 12 ετών στην ποδοσφαιρική ακαδημία του Πανιωνίου, την "ομάδα της καρδιάς του", όπως ομολογεί ο ίδιος. Στον Πανιώνιο άρχισε και την επαγγελματική σταδιοδρομία του, τη σεζόν 1987-88, αλλά δεν αγωνίστηκε σε κανένα ματς πρωταθλήματος. Την επόμενη σεζόν δόθηκε δανεικός στην Καλαμάτα, στη Γ΄ Εθνική, και επανήλθε στο σύλλογο της Νέας Σμύρνης το 1989. Έκανε το ντεμπούτο του στην Α΄ Εθνική στις 3 Δεκεμβρίου 1989 κι έπαιξε στον Πανιώνιο ως το 1994. Το 1992 κλήθηκε και αγωνίστηκε στην Εθνική ομάδα. Το 1994-95 πήρε μεταγραφή για την ΑΕΚ, με την οποία έπαιξε στο Τσάμπιονς Λιγκ εναντίον του ΑΦΚ Άγιαξ. Όμως, δεν κατάφερε να καθιερωθεί και κατέληξε στον Ηρακλή Θεσσαλονίκης, όπου αναδείχθηκε σε βασικό σκόρερ της ομάδας τις δύο επόμενες σεζόν, βοηθώντας τον Ηρακλή να τερματίσει στην 6η και στην 4η θέση και να κερδίσει μια θέση στο Κύπελλο ΟΥΕΦΑ. Την τρίτη χρονιά δεν πήγε πολύ καλά, ήταν και η περίοδος της στράτευσής του, και τελικά αποδεσμεύτηκε. Τη σεζόν 1997-98 υπέγραψε στον Άρη Θεσσαλονίκης, που είχε υποβιβαστεί στη Β΄ Εθνική, τον οποίο βοήθησε να επανέλθει στην Α΄ Εθνική. Ο Μιρτσέκης εγκαταλείποντας τον ελληνικό χώρο μετέβη στις ΗΠΑ, όπου έπαιξε μερικά χρόνια ποδόσφαιρο σάλας σε ομάδες του Σικάγο και εργάστηκε ως προπονητής σε ακαδημίες για παιδιά, όπως: "West Virginia Soccer Club", "Barrington Soccer Club", "Hinsdale Harricane", "Concordia", ενώ για ένα διάστημα διατηρούσε το "Niko Mirtsekis Soccer Camps". Επίσης, εργάστηκε στο ολυμπιακό πρόγραμμα της πολιτείας του Ιλινόις και ασχολήθηκε με τη διαιτησία. Παράλληλα, παντρεύτηκε και απέκτησε δύο αγόρια, τα οποία ζουν στο Σικάγο αν και ο ίδιος από το 2009 έχει επιστρέψει στην Ελλάδα, στην Κεφαλονιά, όπου εργάζεται στις ποδοσφαιρικές ακαδημίες του Ολυμπιακού και ο ίδιος αγωνίζεται στην α΄ ομάδα. Πλέον εργάζεται στις ακαδημίες του Ολυμπιακού στο Σικάγο, Olympiacos Chicago Soccer Schools. Ο Νίκος Μιρτσέκης κλήθηκε το 1992 στην Εθνική ομάδα, όταν ο προπονητής, Αντώνης Γεωργιάδης, έκανε ανανέωση προσπαθώντας να δημιουργήσει μια νέα εθνική. Αγωνίστηκε μόνο σε ένα φιλικό ματς με τη Ρουμανία, που διεξήχθη στα Γιάννενα στις 12 Φεβρουαρίου 1992, όταν μπήκε ως αλλαγή στο 75΄ (σκορ: 1-0). Με την εθνική ενόπλων κατέκτησε το Παγκόσμιο Κύπελλο Ποδοσφαίρου Ενόπλων 1997. Σημείωση: Ελλιπή στοιχεία μετά το 1997. "Όλα για το ποδόσφαιρο ’91", περιοδικό Εικόνες. "Δ΄ Εθνική 2010-11" αφιέρωμα, εφ. Goalnews (17/9/2010), σελ. 32. http://football.aek.com/player/mirtsekis_nikos/169 https://web.archive.org/web/20090826154718/http://clubs.pathfinder.gr/Iraklideas/717364 https://web.archive.org/web/20110722183827/http://www.athlitiki.gr/vortal/content/view/339/36/lang,el http://www.epo.gr/ethniki/downloads/ethniki_andrwn_1990_1995.pdf http://footballdatabase.eu/football.joueurs.nikos.mirtsekis.24174.en.html https://web.archive.org/web/20090504084617/http://www.wvsoccerclub.net/contacts.php